Podlitiek: Politieke moord, Cyril met Zuma vrylating akkoord, Merkel se laaste woord | Maroela Media
In hierdie week se Podlitiek-episode is Ernst van Zyl, Daniël Eloff en Paul Maritz oudergewoonte op hul poste om die nuusweek en die politiek effens te #ontnonsens – en dié episode kan nie misgeloop word nie.
Die eerste storie is die drie politieke moorde wat die afgelope Saterdag by 'n laerskool in die Inanda-omgewing in KwaZulu-Natal plaasgevind het. Paul wonder wat hierdie moorde, sowel as die vele dreigemente wat ander politici ontvang het, vir die komende plaaslike verkiesing van 1 November beteken. Is hierdie tipe moorde maar te wagte, of toon dit 'n toenemende onrus binne die heersende party se geledere?
Volgende lei die span 'n meer voorspelbare onderwerp in, naamlik dat pres. Cyril Ramaphosa kennis gedra het van die vrylating van oudpresident Jacob Zuma op mediese parool. Dit kom voor vanuit die minister in die presidensie se reaksie dat president Ramaphosa se weerstand teen hierdie parool kleiner was as wat dalk te wagte kon wees, en Podlitiek bespreek wat dalk agter hierdie proses kon geskuil het.
Laastens word 'n internasionale ogie gegooi, en die Podlitiek-span bespreek die komende verkiesing in Duitsland, wat op 26 September plaasvind. Dit wil voorkom asof die CDU/CSU, wat die grootste deel van die afgelope twee dekades regeer het, die knie sal buig voor 'n effens meer linksgesinde SPD, die Sosiale Demokrate. Waarom is dit relevant, en wat beteken dit vir ons aan die suidpunt van Afrika?
'n Vrylating van hierdie kaliber kan onmoontlik nie plaasvind en deur gevoer word sonder goedkeuring uit die absolute hoogste gesag nie Tronkstraf is die enigste uitweg maar die volgelinge is oor 27 jaar so bederf met plundering kry hulle als reg dat vrylatings uit vrese vir meer plundering gesonde oordeel oortref